**Mirarea unui gând stingher**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Tu, suflet rătăcit, cum nu știi, oare,

Că n-am plecat și nu ne-am despărțit?

Sunt încă-n tine, viu, căci o plecare

Ar însemna pustiul de sfârșit.

Nu simți privirea mea cum îți măsoară

Plăcerea-n jocul noului sărut?

Nu știi că te cunosc și mă-nfioară

Toți pașii tăi prin timpul ce-a trecut?

Nu te sfii de-acum! Din întâmplare,

Te mai privesc și eu, la fel ca tine,

Dar nu cum te priveam, cu-nflăcărare;

Cred că-i dorința mea să-ți fie bine.

Sunt doar un gând acum, ca o mirare

Prin gândul tău Dar știi. Oi știi, tu,oare?